El diumenge 9 de febrer, Castellnou de Seana acollirà la 3a. Trobada de Colles Geganteres del Pla d’Urgell que pretén divulgar la cultura popular i tradicional del món geganter. A més a més, d'impulsar el sorgiment de nous col·lectius que vulguin afegir-se a aquesta activitat en la resta de poblacions del Pla d'Urgell.
La Trobada de Colles Geganteres del Pla d'Urgell vol ser un esdeveniment festiu i d'intercanvi entre les diferents colles geganteres actives, de promoció de la cultura popular i tradicional, però també, un espai de reivindicació i identificació de la comarca del Pla d'Urgell.
Desprès de la celebració de dues trobades en municipis que en el seu patrimoni cultural disposaven de figures geganteres, Golmés i El Palau d'Anglesola, les colles geganteres han realitzat l'aposta per celebrar la trobada comarcal en un poble que mai ha tingut tradició gegantera, per contribuir i impulsar el naixement d'un nou col·lectiu geganter al Pla d'Urgell.
La principal novetat d'aquesta tercera edició serà l'Exposició Mostra de Gegants del Pla d'Urgell en la qual, es podran visitar i conèixer aquests elements de la cultura popular catalana que apleguen un públic de diverses generacions i que a través d’aquesta exposició, amb els gegants del Pla d'Urgell es pot conèixer la història dels gegants i també la històrica vinculada a la cultura popular i la seva gent. Aquesta exposició es podrà visitar a l'entrada de l'Ajuntament de Castellnou de Seana, del 03 al 8 de febrer.
La Trobada de Colles Geganteres del Pla d'Urgell és una iniciativa impulsada pels Geganters i Grallers de Bellvís, la colla Gegantera de Miralcamp, el Casal Popular l'Arreu a Mollerussa, els Grallers Descordats de Torregrossa, la Colla Gegantera la Guineu de Vilanova de Bellpuig, l’Associació Juvenil els Gabatxets de Golmés i la futura Colla gegantera de Castellnou de Seana, amb la col·laboració de l'Ajuntament de Castellnou de Seana i el Consell Comarcal del Pla d'Urgell, i el suport de Institut d'Estudis Ilerdencs de la Diputació de Lleida i el Departament de Cultura de la Generalitat de Catalunya.
La 1a Mostra d’Entitats de Mollerussa tanca la seva primera edició amb excel•lents resultats
L’Arreu consolida els cursos de gralla i timbal